CELEX: 32019R1735
Language: ro
Date: 2019-10-17 00:00:00
Title: Regulamentul (UE) 2019/1735 al Consiliului din 17 octombrie 2019 de modificare a Regulamentului (UE) nr. 224/2014 privind măsuri restrictive având în vedere situația din Republica Centrafricană

18.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 265/1
               
            
         REGULAMENTUL (UE) 2019/1735 AL CONSILIULUI
         din 17 octombrie 2019
         de modificare a Regulamentului (UE) nr. 224/2014 privind măsuri restrictive având în vedere situația din Republica Centrafricană
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia 2013/798/PESC a Consiliului din 23 decembrie 2013 privind măsuri restrictive împotriva Republicii Centrafricane (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (UE) nr. 224/2014 al Consiliului (2) pune în aplicare unele dintre măsurile prevăzute în Decizia 2013/798/PESC.
                  
               
                     (2)
                  
                  
                     Decizia 2013/798/PESC a Consiliului prevede instituirea unui embargo asupra armelor împotriva Republicii Centrafricane, precum și înghețarea fondurilor și a resurselor economice ale anumitor persoane implicate în acte care amenință pacea, stabilitatea sau securitatea în Republica Centrafricană sau care sprijină astfel de acte.
                  
               
                     (3)
                  
                  
                     La 12 septembrie 2019, Consiliul de Securitate al Organizației Națiunilor Unite a adoptat Rezoluția 2488 (2019) care modifică exceptările de la embargoul asupra armelor, inclusiv furnizarea de asistență tehnică, finanțare sau asistență financiară sau servicii de brokeraj. Consiliul a adoptat Decizia 2019/1737/PESC a Consiliului (3) de modificare a Deciziei 2013/798/PESC pentru a pune în aplicare Rezoluția 2488 (2019).
                  
               
                     (4)
                  
                  
                     Măsura respectivă intră în domeniul de aplicare a tratatului și, în consecință, sunt necesare măsuri de reglementare la nivelul Uniunii pentru a o pune în aplicare, în special pentru a se asigura aplicarea sa uniformă de către operatorii economici din toate statele membre.
                  
               
                     (5)
                  
                  
                     Pentru punerea în aplicare a prezentului regulament și pentru asigurarea unui nivel maxim de securitate juridică în Uniune, ar trebui făcute publice numele și alte date relevante ale persoanelor fizice și juridice, ale entităților și ale organismelor ale căror fonduri și resurse economice sunt indisponibilizate în conformitate cu prezentul regulament. Orice prelucrare a datelor cu caracter personal trebuie efectuată în conformitate cu Regulamentul (UE) 2016/679 al Parlamentului European și al Consiliului (4) și cu Regulamentul (UE) 2018/1725 al Parlamentului European și al Consiliului (5).
                  
               
                     (6)
                  
                  
                     Prin urmare, Regulamentul (UE) nr. 224/2014 ar trebui modificat în mod corespunzător,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 224/2014 al Consiliului se modifică după cum urmează:
            
                        1.
                     
                     
                        La articolul 3, se adaugă următoarea literă:
                        
                                    „(d)
                                 
                                 
                                    legate de echipamente militare neletale destinate exclusiv utilizării în scopuri umanitare sau de protecție, cu condiția ca furnizarea unei astfel de asistențe sau a unor astfel de servicii să fi fost notificate Comitetului de sancțiuni cu cel puțin 20 de zile înainte.”
                                 
                              
                  
                        2.
                     
                     
                        Articolul 4 se înlocuiește cu următorul text:
                        
                           „Articolul 4
                           
                           Prin derogare de la articolul 2, cu condiția ca furnizarea acestui tip de asistență tehnică sau de servicii de brokeraj, de finanțare sau de asistență financiară să fi fost aprobată în prealabil de Comitetul de sancțiuni, interdicțiile stabilite la articolul respectiv nu se aplică furnizării de asistență tehnică, de finanțare sau de asistență financiară în legătură cu vânzarea, furnizarea, transferul sau exportul produselor și tehnologiilor enumerate în Lista comună cuprinzând produsele militare sau pentru furnizarea de asistență tehnică sau de servicii de brokeraj aferente.”
                        
                     
                  
                        3.
                     
                     
                        Se introduce următorul articol:
                        
                           „Articolul 19a
                           
                           
                              (1)   Consiliul, Comisia și Înaltul Reprezentant al Uniunii pentru afaceri externe și politica de securitate (denumit în continuare «Înaltul Reprezentant») pot prelucra date cu caracter personal în scopul de a-și exercita atribuțiile conferite în temeiul prezentului regulament. Aceste atribuții includ:
                              
                                          (a)
                                       
                                       
                                          în ceea ce privește Consiliul, pregătirea și efectuarea modificărilor la anexa I;
                                       
                                    
                                          (b)
                                       
                                       
                                          în ceea ce privește Înaltul Reprezentant, pregătirea modificărilor la anexa I;
                                       
                                    
                                          (c)
                                       
                                       
                                          în ceea ce privește Comisia:
                                          
                                                      (i)
                                                   
                                                   
                                                      adăugarea conținutului anexei I la lista consolidată în format electronic a persoanelor, grupurilor și entităților cărora li se aplică măsuri restrictive financiare ale Uniunii și în harta interactivă a sancțiunilor, ambele disponibile public;
                                                   
                                                
                                                      (ii)
                                                   
                                                   
                                                      prelucrarea informațiilor privind impactul măsurilor luate în temeiul prezentului regulament, precum valoarea fondurilor indisponibilizate, și a informațiilor privind autorizațiile acordate de autoritățile competente.
                                                   
                                                
                                    
                           
                              (2)   Consiliul, Comisia și Înaltul Reprezentant pot prelucra, după caz, datele relevante referitoare la infracțiunile comise de persoanele fizice incluse pe listă și la condamnările penale ale unor astfel de persoane sau măsurile de securitate privind aceste persoane numai în măsura în care o astfel de prelucrare este necesară pentru întocmirea anexei I.
                           
                           
                              (3)   În sensul prezentului regulament, Consiliul, serviciul din cadrul Comisiei prevăzut în anexa II la prezentul regulament și Înaltul Reprezentant sunt desemnați ca «operatori» în înțelesul articolului 3 punctul 8 din Regulamentul (UE) 2018/1725, pentru a asigura faptul că persoanele fizice în cauză își pot exercita drepturile ce le revin în temeiul Regulamentului (UE) 2018/1725.”
                           
                        
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 octombrie 2019.
            
               
                  Pentru Consiliu
               
               
                  Președintele
               
               T. TUPPURAINEN
            
         
         
            (1)  JO L 352, 24.12.2013, p. 51.
         
            (2)  Regulamentul (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană (JO L 70, 11.3.2014, p. 1).
         
            (3)  Decizia (PESC) 2019/1737 a Consiliului din 17 octombrie 2019 privind modificarea Deciziei 2013/798/PESC privind măsuri restrictive împotriva Republicii Centrafricane (a se vedea pagina 7 din prezentul Jurnal Oficial).
         
            (4)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
         
            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).